海柏公園

海柏公園（英文：High Park）係多倫多最大嘅公園之一，六市合併前曾經係全市（指當時嘅多倫多市）最大，面積大約161公頃，位於安大略湖以北，介乎 Bloor 街同 The Queensway 之間。 公園入面大概96.9公頃係天然環境，如果唔計面積14.5公頃嘅榴彈兵池（Grenadier Pond），就即係公園嘅大概三分二面積係天然（即係六成七；如果計埋個池，但係唔當個池係天然濕地，就大概六成），入面有一啲當地稀有嘅植物品種；但係入便亦設有康樂設施，包括兒童遊樂場、棒球場、網球場、冰棍球場、泳池同動物園等等。 呢個公園其中一樣嘢出名係有櫻花睇，啲花通常喺4月尾至5月頭有得睇，但係至多淨係睇得10日左右。1959年，日本東京為咗感謝多倫多接收大量由西岸走難嚟嘅日裔加拿大人，送咗2000棵櫻花樹畀多倫多，當中100棵去咗海柏公園，東京都當時派咗專人教多倫多點樣打理。 1983年開始，喺夏天亦會有莎士比亞嘅劇作睇，每場觀眾人數大概有成2000，觀眾要買飛，但係基本上係坐地，亦唔會劃位。 公園前身其實係三塊私人地，分別係中間原本屬於英裔建築師 John George Howard 嘅165英畝（67公頃）、東面原本屬於 Ridout 家族嘅173英畝（70公頃）同西面原本屬於 Chapman 家族嘅71.8英畝（29.1公頃）。一般嘅講法係話原本嘅67公頃係 Howard 喺1873年捐畀多倫多市政府嘅，但係當時講好嘅其實係話佢可以喺1874年收到 300 蚊，然後每年收1200蚊，直到佢兩公婆都死哂為止，即係可以話塊地其實係政府用 1 9500 加元換返嚟嘅，而另外買返嚟嘅兩橛分別用咗 1 5000 蚊同 15 0000。 天然環境 海柏公園入面同時有三種唔同嘅生態環境，分別係北方森林、卡羅萊納森林（Carolinian forest）同大草原（prairie savannah），公園入面亦有三個溝壑系統，喺度住同路過呢度嘅雀鳥夾埋超過200種。 公園入面嘅榴彈兵池同其他池塘本來都係天然沼澤，但係被起公路、起鐵路同其他工程破壞咗；1997年，政府開始搞修復工程，2022年，省政府宣佈榴彈兵池濕地系統係省內有重要價值嘅濕地之一。 交通 去海柏公園可以搭地鐵；佢北便對出就係多倫多地下鐵2號綫，沿綫有兩個站喺公園北邊，分別係喺正北嘅海柏公園站同喺東北角嘅 Keele 站。 去海柏公園亦可以搭街車，501號綫（Queen）行公園以南嘅 The Queensway，另外506號綫（Carlton）總站喺公園入面。 喺6月至9月期間（實際幾號冇定，年年唔同，要睇通告），喺週未亦可以搭203號巴士，呢條係循環綫，總站喺地鐵海柏公園站，入到公園入面兜個圈出返嚟，20分鐘一班車，但係淨係開到黃昏。 另外亦可以揸車去，公園有停車場。 出面網頁 公園設施一覽 （英文） 櫻花狀況 （英文） 參考資料 註 書目